Author: administrator
Last saved by: zemanova
Company: Abyss

Predkladacia správa

 
Materiál „Návrh legislatívneho zámeru nového usporiadania železničných spoločností“ (ďalej len „legislatívny zámer“) bol vypracovaný ako iniciatívny materiál Ministerstvom dopravy, pôšt a telekomunikácií Slovenskej republiky (ďalej len „ministerstvo“) a bude východiskom pre vypracovanie paragrafového znenia „Návrhu zákona o založení spoločnosti Slovenské železnice, a.s.“.
 
Materská spoločnosť železničných spoločností by mala byť založená vo forme akciovej spoločnosti, a to osobitným zákonom, ktorý explicitne vymedzí spôsob založenia, vznik, postavenie, právne a jej majetkové pomery.
 
Založenie, vznik, postavenie a právne pomery novej  spoločnosti sa navrhuje z vyššie uvedeného dôvodu upraviť osobitným zákonom o založení materskej holdingovej spoločnosti, podľa ktorého zakladateľom tejto spoločnosti a jej 100 %-ným akcionárom bude Slovenská republika, v mene ktorej bude konať ministerstvo. 
 
Dôvodom pre vypracovanie návrhu osobitného zákona je aj skutočnosť, že niektoré podmienky založenia, vzniku a právneho režimu novej obchodnej spoločnosti sú v porovnaní s platnou úpravou v Obchodnom zákonníku špecifické. Ide napríklad o postup pri oceňovaní nepeňažného vkladu, jeho splatenia, prechodu vlastníckeho práva k predmetu vkladu, niektoré kompetencie orgánov spoločnosti a pod. Osobitnú, od Obchodného zákonníka odchylnú úpravu niektorých otázok možno teda vykonať iba osobitným zákonom. 
 
Úprava právnych pomerov novej akciovej spoločnosti osobitným zákonom má svoj historický precedens v Zákone o ŽSR, ktorý postavenie, právne pomery a organizáciu ŽSR z dôvodu zabezpečenia záujmov štátu pri správe železničnej infraštruktúry upravil odchylne od ustanovení zákona č. 111/1990 Zb. o štátnom podniku v znení neskorších predpisov ale najmä v Zákone o Železničnej spoločnosti, ktorý z dôvodu špecifickosti upravil založenie, vznik a právne pomery Železničnej spoločnosti, a.s. osobitným spôsobom, odchylne od ustanovení Obchodného zákonníka. 
Predkladaný legislatívny zámer je prvým krokom nového usporiadania a prepojenia železničných spoločností, v rámci ktorého dôjde k založeniu spoločnosti Slovenské železnice a.s. vo forme kapitálovej obchodnej spoločnosti, a to nepeňažným vkladom akcií spoločností ZSSK a ZSSK Cargo vo vlastníctve Slovenskej republiky do základného imania tejto akciovej spoločnosti a k personálnemu prepojeniu ŽSR a spoločnosti Slovenské železnice a.s.
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Návrh legislatívneho zámeru  bol predmetom medzirezortného pripomienkového konania, ktorého vyhodnotenie tvorí prílohu. 
Návrh legislatívneho zámeru  bol prerokovaný v Legislatívnej rade vlády Slovenskej republiky dňa 9. februára 2010.
Návrh legislatívneho zámeru  bol predmetom rokovania vlády Slovenskej republiky dňa 10. februára 2010.
Pri príprave návrhu zákona budú rešpektované pripomienky sekcie vládnej legislatívy Úradu vlády a legislatíva EÚ s dôrazom na zachovanie nezávislosti manažéra infraštruktúry a dráhových podnikov a neohrozenie konkurencieschopnosti na relevantnom trhu.